小疾書興
作者：張鎡
朝代：宋

paragraphs: 卷懷無與適，著冠試徐行。
廊西小堂幽，叢篁雜荷聲。
吹衣怯風猛，簾垂一床橫。
坐餘忽屢嘆，安閒吾半生。
無端局官簿，隨羣覬浮榮。
出入與日俱，何嘗惠黎氓。
今晨疾在告，反覺意氣平。
爐烟結復開，遠度松梢明。
晴久色愈耐，枝疎韻尤清。
香去松不隨，香來松不迎。
倏然歸太虛，無心計虧盈。
一著要我决，豈在他人評。
還尋鷗鷺伴，靜樂烏可名。
眼前俗物空，秋老共身輕。